Sama yksikkö yritti järjestää muun muassa vallankaappauksen Montenegrossa ja murhata entisen vakoojan Sergei Skripalin.

Armeijan erikoisyksikkö viemässä pois puistonpenkkiä, josta Skripalit löytyivät lyyhistyneinä Salisburyssa . EPA/AOP

Ensin yritettiin saada kaaosta aikaiseksi Moldovassa. 1991 itsenäistynyt valtio on jakaantunut venäjämielisiin ja länsimielisiin. Venäjä on tukenut myös Transnistrian alueen itsenäisyyspyrkimyksiä.

Sitten Bulgariassa myrkytettiin asekauppias Emilian Gebrev vuonna 2015. Hän vaipui koomaan, mutta selvisi hengissä.

Montenegrossa yritettiin saada aikaan vallankaappaus vuoden 2016 parlamenttivaalien aikaan. Entinen Venäjän agentti Sergei Skripal yritettiin murhata hermokaasulla Britanniassa. Lista jatkuisi vielä pitkään.

Läntiset tiedustelupalvelut ovat pitäneet niitä erillisinä tapauksina, joilla Venäjä on yrittänyt saada kaaosta ja epäjärjestystä aikaan Euroopassa. Nyt on selvinnyt, että kaikista niistä on ollut vastuussa Venäjän sotilastiedustelun yksi salainen yksikkö 29155, kirjoittaa New York Times.

Sergei Skripalin ja tämän tyttären myrkytyksestä syytetyt GRU:n agentit Salisburyn juna-asemalla 3. maaliskuuta 2018. Metropolitan police

Sama ryhmä häärii eri puolilla Eurooppaa

Yksikkö on ollut toiminnassa jo ainakin 10 vuotta, mutta sen olemassa olo selvisi läntisille tiedustelupalveluille vasta hiljattain. Se on New York Timesin haastattelemien tiedustelulähteiden mukaan niin salainen, että jopa valtaosa GRU:n työntekijöistäkään ei ole tiennyt sen olemassaolosta.

Yksikön jäsenet ovat suurelta osin kokeneita sotilaita, muun muassa Afganistanin ja Tšetšenia sotien veteraaneja.

Vasta entisen vakoilijan Sergei Skripalin murhayritys sai läntiset tiedustelupalvelut tajuamaan, että sama ryhmä on vastuussa Moldovasta, Montenegrosta ja bulgarialaisen asekauppiaan myrkytyksestä.

– On ollut yllätys, että tämä yksikkö on saanut hääriä melko vapaasti ja huomaamatta, kertoi yksi läntinen tiedustelulähde New York Timesille.

Presidentti Vladimir Putin piti juhlapuheen GRU:n satavuotisjuhlissa viime vuoden syksyllä. Kremlin Pool

Skripalien murhaa harjoiteltiin jo vuotta aiemmin

Entinen GRU:n agentti Sergei Skripal ja hänen tyttärensä Julia myrkytettiin Salisburyssa Britanniassa maaliskuussa 2018.

Britannia nimesi myrkytykseen syyllisiksi Aleksander Petrovin ja Ruslan Boširovin, venäläisen sotilastiedustelupalvelun agentit – oikeilta nimiltään Aleksandr Miškin ja Anatoli Tšepiga.

Tapaus oli kuitenkin alunperin julkisuuteen kerrottua monimutkaisempi. Tasan vuotta ennen Skripalien myrkytystä yksikkö 29155:n jäseniä matkusti Britanniaan, todennäköisesti suunnittelemaan ja harjoittelemaan tulevaa myrkytystä, kertoo kaksi eurooppalaista tiedusteluviranomaista New York Timesille.

Toinen heistä oli Aleksandr Miškin. Toinen käytti nimeä Sergei Fedotov. He olivat kumpikin paikalla myös Bulgariassa, kun asekauppias Emilian Gebreviä yritettiin saada hengiltä.

Tässä halvassa hotellissa Itä-Lontoossa asuivat Skripalien myrkytyksestä syytetyt GRU:n agentit. Zumawire/MVPhotos

Säästävät hotellikuluissa

Vaikka salamurhiin ja kaaoksen levittämiseen erikoistunut yksikkö kuuluu GRU:n eliittiin, se näyttäisi toimivan hyvin pienellä budjetilla.

Yksikön johtaja ajaa vanhalla Ladalla ja asuu ränsistyneessä kerrostalossa lähellä yksikön päämajaa Moskovan ulkopuolella.

Agentit näyttävät elävän säästeliäästi ”keikoillaan” Euroopassa. Esimerkiksi Skripalien myrkytyksestä syytetyt agentit asuivat halvassa hotellissa Itä-Lontoon Bow’ssa.

Eniten ehkä hämmästyttää kuitenkin yksikön tehottomuus ja amatöörimäisyys. He eivät näytä saavan ihmisiä hengiltä eikä vallankaappauksiakaan toteutetuksi. Vuosi Montenegron vallankaappausyrityksen jälkeen Montenegro liittyi Natoon. Juuri sitä vallankaappausyrityksellä ilmeisesti yritettiin estää.

New York Timesille puhuneet tiedusteluviranomaiset arvelevat, että tehottomuudella ei ehkä ole väliä. Kenties Venäjä haluaa vain näyttää, että he voivat tehdä mitä tahansa, missä tahansa.

– Tästä on tullut osa psykologista sodankäyntiä. He (GRU) haluavat, että heidät huomataan. Se on osa tätä peliä, kertoo Eerik-Niiles Kross New York Timesille. Kross on Viron entinen tiedustelujohtaja.